Sisowath Monivong
<s>Sisowath Monivong (kmerski: ស៊ីសុវត្ថិ មុនីវង្ស; ; Phnom Penh, 27. prosinca 1875. – Phnom Bokor, 24. travnja 1941.) bio je kralj Kambodže od 1927. do svoje smrti, 1941. godine.</s><s>Monivong je bio sin kralja Sisowatha te djed svog nasljednika, Norodoma Sihanouka.</s>

<s>Rođen je 1875. godine u Phnom Penhu kao šesto dijete i drugi sin kasnijeg kralja Sisowatha i Varni Van.</s><s>U vrijeme njegova rođenja, njegov otac je boravio u Phnom Penhu, novoj prijestolnici kolonijalne Kambodže, kojom je vladao Sisowathov polubrat, Norodom.</s><s>Njegov otac je na prijestolje došao 1904. godine.</s>

<s>Dvije godine kasnije, Monivong s ocem putuje u Francusku, gdje upisuje vojnu školu u mjestu Saint-Maixent-l'École.</s><s>Dvije godine kasnije, diplomirao je s činom potpukovnika u Legiji stranaca, nakon čega se 1909. godine vratio u Kambodžu.</s><s>Tokom narednih godina je napredovao u hijerarhiji, sve do čina šefa bataljona (1922.).</s><s>Tokom Prvog svjetskog rata, aktivno je radio na regrutaciji volonterske radne snage i vojnika, zbog čega je kasnije i odlikovan.</s><s>Otac ga je kasnije imenovao potpredsjednikom Vijeća ministara i predsjednikom Vijeća kraljevske obitelji.</s>

<s>Prijestolje je preuzeo nakon očeve smrti 1927. godine te je zapravo samo nastavio s provođenjem profrancuske politike svoga oca, odbivši se direktno uplitati u politička pitanja, svjestan činjenice da je mjesni namjesnik iz Pariza čelna osoba u državi.</s><s>Njegova vladavina nije bila obilježena nikakvim značajnijim događanjima, mada je ostala zapamćena kao period postepenog prodiranja komunizma u kambodžansko društvo; godine 1930., vijetnamski vođa Hồ Chí Minh je osnovao Indokinesku komunističku partiju, koja je postepeno sticala pobornike u Kambodži.</s><s>Glavni cilj kambodžanskih komunista bilo je dokidanje francuske uprave.</s>

<s>Monivong je na prijestolju dočekao i početak Drugog svjetskog rata te političke dogovore između Višijske Francuske i Japana; naime, iako je Višijski režim bio faktički nasljednik Treće Republike, Japan je ranije izvršio invaziju Francuske Indokine, ali je dozvolio Francuzima da zadrže faktičku upravu nad svojim kolonijama.</s><s>S druge strane, Japan je preuzeo kontrolu nad Tajlandom te su francuski i japanski kolaboracionisti postepeno počeli vršiti represiju nad kambodžanskim narodom.</s><s>Svjestan toga, a nemoćan da se suprostavi, Monivong se povukao u provinciju Kampot.</s><s>Preminuo je u Phnom Bokoru 24. travnja 1941. godine.</s><s>Naslijediti ga je trebao njegov sin, Sisowath Monireth, ali su francuski upravitelji odabrali devetnaestogodišnjeg Norodoma Sihanouka, sina Minovongove kćerke Sisowath Kossamak, za njegova nasljednika, pogrešno vjerujući kako će lakše kontrolirati mladog kralja nego Moniretha.</s>

<s>Kao i njegovi prethodnici, Monivong je za života imao mnogo žena, barem šest od kojih su bile i službeno priznate jer su rodile njegovu djecu.</s><s>Jedna od njih bila je plesačica po imenu Meak, čiji su mladi rođaci sredinom 30-ih godina došli živjeti s njom, što je bio kambodžanski običaj.</s><s>Jedan od njih bio je i sedmogodišnji dječak po imenu Saloth Sar, ali kojeg će historija zapamtiti po njegovom kasnije odabranom imenu - Pol Pot.</s>

<s>Reference</s>

<s>Kambodžanski monarsi
Francuski protektorat u Kambodži</s>

